CELEX: 52018PC0055
Language: mt
Date: 2018-02-05
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Repubblika Taljana tintroduċi miżura speċjali ta’ deroga mill-Artikoli 218 u 232 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 5.2.2018
            COM(2018) 55 final
            2018/0021(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lir-Repubblika Taljana tintroduċi miżura speċjali ta’ deroga mill-Artikoli 218 u 232 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  1
                (minn issa ’l quddiem imsejħa “id-Direttiva dwar il-VAT”), il-Kunsill, li jaġixxi b’mod unanimu fuq proposta tal-Kummissjoni, jista’ jawtorizza lil kwalunkwe Stat Membru japplika miżuri speċjali għal deroga mid-dispożizzjonijiet ta’ dik id-Direttiva biex jissimplifika l-proċedura tal-ġbir tal-VAT jew biex jipprevjeni ċerti tipi ta’ evażjoni jew ta’ evitar tat-taxxa.
            
            
               Permezz tal-ittra rreġistrata mal-Kummissjoni fis-27 ta’ Settembru 2017, ir-Repubblika Taljana talbet awtorizzazzjoni biex tidderoga mill-Artikoli 218 u 232 tad-Direttiva dwar il-VAT biex tkun tista’ timponi l-fatturazzjoni elettronika obbligatorja. Skont l-Artikolu 395(2) tad-Direttiva dwar il-VAT, il-Kummissjoni għarrfet bit-talba tar-Repubblika Taljana lill-Istati Membri l-oħra permezz ta’ ittra tat-3 ta’ Novembru 2017 u lill-Portugall permezz ta’ ittra tas-6 ta’ Novembru 2017. Permezz ta’ ittra tas-7 ta’ Novembru 2017, il-Kummissjoni għarrfet lir-Repubblika Taljana li hija kellha l-informazzjoni kollha meħtieġa biex tqis it-talba tagħha.
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               L-Italja ppreżentat talba għal deroga bbażata fuq l-Artikolu 395 tad-Direttiva dwar il-VAT biex tiġi awtorizzata tapplika l-fatturazzjoni elettronika obbligatorja għall-persuni taxxabbli kollha stabbiliti fit-territorju tal-Italja, ħlief il-persuni taxxabbli li jibbenefikaw mill-eżenzjoni għall-intrapriżi żgħar u biex il-fatturi jgħaddu mis-Sistema di interscambio (minn hawn ’il quddiem l-“SdI”–) ġestita mill-Aġenzija Taljana tad-Dħul. 
            
            
               L-Italja ssostni li l-obbligu ta’ fatturazzjoni elettronika permezz tal-SdI jippermetti lill-awtorità tat-taxxa biex takkwista f’ħin reali l-informazzjoni li tinsab fil-fatturi maħruġa u rċevuti min-negozjanti. B’riżultat ta’ dan, l-awtoritajiet tat-taxxa jistgħu jwettqu kontrolli awtomatiċi u f’waqthom tal-konsistenza bejn il-VAT iddikjarata u dik imħallsa. 
            
            
               L-Italja għalhekk tqis li l-introduzzjoni ta’ obbligu ġeneralizzat ta’ fatturazzjoni elettronika jipprovdi benefiċċji f’termini ta’ ġlieda kontra l-frodi u l-evażjoni tat-taxxa, kif ukoll f’termini ta’ simplifikazzjoni tal-ġbir tat-taxxa. Skont l-Italja, ikun hemm benefiċċji reali permezz ta’ aktar konformità mar-regoli tat-taxxa u ta’ tempestività u effettività akbar tal-kontrolli kontra l-frodi u kontra l-evażjoni. B'dan il-mod tingħata wkoll spinta lid-diġitalizzazzjoni u lis-simplifikazzjoni amministrattiva. 
            
            
               Skont l-informazzjoni ppreżentata mill-Italja, ir-raġunijiet għall-fatturazzjoni elettronika obbligatorja huma ppreparati mis-sistema fakultattiva eżistenti u mill-fatturazzjoni elettronika obbligatorja għall-provvisti lill-awtoritajiet pubbliċi, u b’hekk tiġi żgurata t-tranżizzjoni bla xkiel lejn il-fatturazzjoni elettronika obbligatorja u jiġi limitat l-impatt tal-miżura fuq il-persuni taxxabbli u l-konsumaturi. 
            
            
               Mill-2014 ’l hawn, il-persuni taxxabbli li jwettqu tranżazzjonijiet kummerċjali mal-awtoritajiet pubbliċi fl-Italja (20 % tal-persuni taxxabbli) huma soġġetti għall-fatturazzjoni elettronika obbligatorja. Il-fatturi kollha tal-amministrazzjoni pubblika jgħaddu mill-SdI u jintbagħtu lill-uffiċċju tal-kontabilità ġenerali għall-finijiet ta’ kontroll tan-nefqa u lill-awtoritajiet pubbliċi. Barra minn hekk, mill-2017 ’l hawn ġiet introdotta sistema fakultattiva għat-trażmissjoni elettronika tad-dejta jew għall-fatturazzjoni elettronika minn negozju għal negozju. L-iskema toffri l-possibbiltà li d-dejta fuq il-fatturi kollha maħruġa fit-trimestru ta’ referenza, tiġi trażmessa lill-awtoritajiet tat-taxxa b’mod elettroniku, kull tliet xhur. Alternattivament għal din it-trażmissjoni perjodika tad-dejta, il-fornituri jistgħu jibagħtu u jirċievu l-fatturi elettroniċi permezz tal-SdI. Minn Lulju 2016 ’l hawn, l-awtoritajiet tat-taxxa għamlu disponibbli applikazzjoni web mingħajr ħlas għall-ġenerazzjoni, it-trażmissjoni u l-ħżin tal-fatturi elettroniċi. Konsegwentement, għadd ta’ negozji diġà huma obbligati joħorġu fatturi elettroniċi filwaqt li negozji oħra kellhom jew se jkollhom l-opportunità jiffamiljarizzaw ruħhom ma’ din is-sistema qabel l-introduzzjoni tal-miżura. 
            
            
               Minħabba l-ambitu wiesa’ u n-natura ġdida tad-deroga, huwa importanti li jiġi żgurat is-segwitu meħtieġ fil-qafas ta’ din id-deroga u b’mod partikolari l-impatt tal-miżura fuq il-ġlieda kontra l-frodi u l-evażjoni tal-VAT u fuq il-persuni taxxabbli. Jekk l-Italja tixtieq testendi l-miżura ta’ deroga, hija mitluba tipprovdi rapport dwar il-funzjonament tal-miżura flimkien mat-talba ta’ estensjoni. F’dan ir-rapport jenħtieġ li ssir valutazzjoni tal-miżura fejn għandha x’taqsam l-effettività tagħha fil-ġlieda kontra l-frodi u l-evażjoni tal-VAT u fis-simplifikazzjoni tal-ġbir tat-taxxa. Ir-rapport jenħtieġ li jinkludi wkoll evalwazzjoni tal-miżura fuq il-persuni taxxabbli u, b’mod partikolari, f’dak li għandu x’jaqsam maż-żieda tal-piżijiet amministrattivi u tal-ispejjeż ta’ konformità tagħhom. 
            
            
               Qed jiġi propost li tingħata awtorizzazzjoni għad-deroga għall-perjodu mill-1 ta’ Lulju 2018 sal-31 ta’ Diċembru 2021. 
            
            
               •Konsistenza mad-dispożizzjonijiet ta’ politika eżistenti fil-qasam ta’ politika
            
            
               L-Artikolu 218 tad-Direttiva dwar il-VAT ipoġġi fl-istess livell il-fatturi fuq karta u dawk elettroniċi billi jipprevedi li l-Istati Membri għandhom jaċċettaw dokumenti jew messaġġi fuq karta jew f'forma elettronika bħala fatturi. Skont l-Artikolu 232 tad-Direttiva dwar il-VAT, l-użu ta’ fattura elettronika għandu jkun soġġett għall-aċċettazzjoni mir-riċevitur. Il-fatturazzjoni elettronika obbligatorja kif prevista mill-Italja tkun fil-fatt tidderoga minn dawn iż-żewġ dispożizzjonijiet. 
            
            
               
                  Id-deroga tista’ tiġi awtorizzata abbażi tal-Artikolu 395 tad-Direttiva tal-VAT sabiex tiġi ssimplifikata l-proċedura tal-ġbir tal-VAT jew sabiex jiġu evitati ċerti forom ta’ evażjoni jew ta’ evitar tat-taxxa. L-Italja talbet il-miżura ta’ deroga biex tiġġieled kontra l-frodi u l-evażjoni tat-taxxa, kif ukoll biex tissimplifika l-ġbir tat-taxxa. Abbażi tal-elementi li l-Italja pprovdiet, id-deroga hija konsistenti mad-dispożizzjonijiet eżistenti tal-politika. 
               
            
            
               Id-deroga għal fatturazzjoni elettronika obbligatorja tkun konformi mar-Rakkomandazzjoni tal-Kunsill dwar il-Programm ta’ Riforma Nazzjonali tal-2017 tal-Italja
                  2
                li tirrakkomanda li “l-Italja tieħu azzjoni fl-2017 u fl-2018 biex, fost affarijiet oħra, twessa’ l-użu obbligatorju ta’ fatturar elettroniku u ħlasijiet elettroniċi”.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               L-Artikolu 395 tad-Direttiva dwar il-VAT. 
            
         
         
            
               •Sussidjarjetà (għall-kompetenza mhux esklużiva) 
            
            
               Meta titqies id-dispożizzjoni tad-Direttiva dwar il-VAT li fuqha hija bbażata l-proposta, il-prinċipju tas-sussidjarjetà ma japplikax. 
            
            
               •Proporzjonalità
            
            
               Il-proposta tikkonforma mal-prinċipju tal-proporzjonalità għar-raġunijiet li ġejjin. 
            
            
               Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu. 
            
            
               Il-fatturazzjoni elettronika obbligatorja se tirrikjedi għadd ta’ bidliet għall-persuni taxxabbli. Madankollu, l-Italja diġà antiċipat dawn il-bidliet u wittiet it-triq għalihom. Il-persuni taxxabbli li jibbenefikaw mill-eżenzjoni għall-SMEs huma esklużi mill-miżura. Id-deroga hija wkoll limitata fiż-żmien u tmintax-il xahar wara li tidħol fis-seħħ, irid jitħejja rapport dwar il-funzjonament u l-effettività tal-miżura. 
            
            
               Għalhekk il-miżura speċjali hija proporzjonata mal-għan li jrid jintlaħaq, jiġifieri li tiġi miġġielda l-evażjoni tat-taxxa u li jiġi ssimplifikat il-ġbir tat-taxxa. 
            
            
               •Għażla tal-istrument
            
            
               
                  L-istrument propost: Deċiżjoni ta' Implimentazzjoni tal-Kunsill. 
               
               
                  Skont l-Artikolu 395 tad-Direttiva dwar il-VAT, tista’ tingħata deroga mir-regoli komuni tal-VAT biss bl-awtorizzazzjoni tal-Kunsill li jaġixxi b’mod unanimu fuq proposta tal-Kummissjoni. Id-Deċiżjoni ta’ Implimentazzjoni tal-Kunsill hija l-aktar strument xieraq billi tista’ tiġi indirizzata lil Stat Membru individwali. 
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Valutazzjoni tal-impatt
            
            
               L-Italja talbet awtorizzazzjoni biex tintroduċi l-fatturazzjoni elettronika obbligatorja għall-fatturi kollha maħruġa lil operaturi oħra jew lill-konsumaturi finali minn persuni taxxabbli stabbiliti fit-territorju Taljan li ma jibbenefikawx mill-eżenzjoni għall-intrapriżi żgħar. Barra minn hekk, il-fatturi simplifikati, id-dokumenti maħruġa abbażi tal-Artikolu 219 u l-fatturi relatati ma’ tranżazzjonijiet eżentati jenħtieġ li jaqgħu fl-ambitu tal-fatturazzjoni elettronika obbligatorja. Il-persuni taxxabbli mhux stabbiliti jistgħu jagħżlu li l-fatturi tagħhom jiġu trażmessi permezz tal-SdI. Il-persuni taxxabbli li huma esklużi mill-fatturazzjoni elettronika obbligatorja permezz tal-SdI jistgħu wkoll jagħżlu l-istess soluzzjoni. 
            
            
               Il-fatturazzjoni elettronika obbligatorja se tirrikjedi bidliet għall-persuni taxxabbli. Il-persuni taxxabbli jkollhom iġarrbu spejjeż addizzjonali relatati mal-implimentazzjoni u mat-tħaddim tas-sistema ta’ fatturazzjoni ġdida. Madankollu, l-impatt tal-miżura fuq il-persuni taxxabbli kien antiċipat mill-Italja billi s-sistema diġà ilha fis-seħħ fuq bażi fakultattiva sa mill-bidu tal-2017 u n-negozji kellhom jew se jkollhom l-opportunità li jiffamiljarizzaw ruħhom magħha. Skont l-Italja, il-fatturazzjoni elettronika se ġġib magħha riżultati effettivi fil-ġlieda kontra l-frodi tat-taxxa minħabba kompletezza, tempestività u traċċabbiltà akbar tal-informazzjoni. Id-dispaċċ ta’ fatturi permezz tal-SdI tabilħaqq se jipprovdi lill-Aġenzija Taljana tad-Dħul b’aċċess f’waqtu u awtomatizzat għal kull informazzjoni li tkun rilevanti għal finijiet ta’ taxxa u li tinsab fil-fattura. B’riżultat ta’ dan, l-awtoritajiet tat-taxxa jistgħu jwettqu kontrolli awtomatiċi u f’waqthom tal-konsistenza bejn il-VAT iddikjarata u dik imħallsa. B’mod konkret, l-Italja ssostni li attwalment l-awtorità tat-taxxa tieħu madwar 18-il xahar biex issir taf bl-eżistenza ta’ negozjant nieqes. Permezz tad-disponibbiltà immedjata ta’ fatturi elettroniċi, dan l-intervall jitnaqqas għal mhux aktar minn tliet xhur u b’hekk tintemm aktar malajr il-katina frodulenti. 
            
            
               4.IMPLIKAZZJONIJIET BAĠITARJI
            
            
               
                  Il-miżura mhi se jkollha l-ebda impatt negattiv fuq ir-riżorsi proprji tal-Unjoni li ġejjin mill-VAT.
               
            
            
               2018/0021 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lir-Repubblika Taljana tintroduċi miżura speċjali ta’ deroga mill-Artikoli 218 u 232 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
         
         
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  3
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Permezz ta’ ittra rreġistrata mal-Kummissjoni fis-27 ta’ Settembru 2017, l-Italja talbet awtorizzazzjoni biex tidderoga mill-Artikoli 218 u 232 tad-Direttiva 2006/112/KE u biex tintroduċi l-fatturazzjoni elettronika obbligatorja għall-persuni taxxabbli kollha stabbiliti fit-territorju tal-Italja minbarra l-persuni taxxabbli li jibbenefikaw mill-eżenzjoni għal impriżi żgħar kif imsemmi fl-Artikolu 282 tad-Direttiva 2006/112/KE u biex il-fatturi jgħaddu mis-Sistema di Interscambio (minn hawn ’il quddiem l-“SdI”–) ġestita mill-Aġenzija Taljana tad-Dħul. 
            
            
               (2)B’konformità mal-Artikolu 395(2) tad-Direttiva 2006/112/KE, il-Kummissjoni informat lill-Istati Membri l-oħra bit-talba li saret mill-Italja permezz tal-ittri ddatati t-3 ta' Novembru 2017 u s-6 ta’ Novembru 2017. Permezz ta' ittra ddatata s-7 ta’ Novembru 2017, il-Kummissjoni għarrfet lill-Italja li hija kellha l-informazzjoni kollha meħtieġa biex tqis it-talba.
            
            
               (3)L-Italja ssostni li l-użu ta’ fatturazzjoni elettronika obbligtorja li abbażi tagħha l-fatturi huma ppreżentati permezz tal-SdI, jippermetti lill-awtorità tat-taxxa fl-Italja biex takkwista f’ħin reali l-informazzjoni li tinsab fil-fatturi maħruġa u rċevuti min-negozjanti. B’riżultat ta’ dan, l-awtoritajiet tat-taxxa jistgħu jwettqu kontrolli awtomatiċi u f’waqthom tal-konsistenza bejn l-ammonti tal-VAT iddikjarati u dawk imħallsa. 
            
            
               (4)L-Italja tqis li l-introduzzjoni ta’ obbligu ġeneralizzat ta’ fatturazzjoni elettronika tkun vantaġġuża wkoll f’termini ta’ ġlieda kontra l-frodi u l-evażjoni tat-taxxa, filwaqt li tagħti spinta lid-diġitalizzazzjoni, kif ukoll f’termini ta’ simplifikazzjoni tal-ġbir tat-taxxa. 
            
            
               (5)L-Italja ssostni li diġà kienet wittiet it-triq għall-introduzzjoni tal-fatturazzjoni elettronika obbligatorja abbażi tal-użu fakultattiv tas-sistema SdI eżistenti, u dan jiżgura tranżizzjoni bla xkiel lejn il-fatturazzjoni elettronika u fl-istess waqt jillimita l-impatt tal-miżura fuq il-persuni taxxabbli. 
            
            
               (6)Minħabba l-ambitu wiesa’ u n-natura ġdida tad-deroga, huwa importanti li jiġi evalwat l-impatt tal-miżura fuq il-ġlieda kontra l-frodi u l-evażjoni tal-VAT u fuq il-persuni taxxabbli. Għalhekk, meta l-Italja tqis li l-estensjoni tal-miżura hija meħtieġa, jenħtieġ li tippreżenta lill-Kummissjoni, flimkien mat-talba għal estensjoni, rapport li jinkludi l-valutazzjoni tal-miżura fejn għandha x’taqsam l-effettività tagħha fil-ġlieda kontra l-frodi u l-evażjoni tal-VAT u fis-simplifikazzjoni tal-ġbir tat-taxxa.
            
            
               (7)Din id-deroga ma jenħtieġx li taffettwa d-dritt tal-konsumatur li jirċievi fatturi fuq karta f’każ ta’ tranżazzjonijiet intra-Komunitarji. 
            
            
               (8)Jenħtieġ li d-deroga mitluba tkun limitata fiż-żmien sabiex ikun jista’ jiġi vvalutat jekk il-miżura speċjali hijiex xierqa u effettiva fid-dawl tal-objettivi tagħha.
            
            
               (9)Għaldaqstant, il-miżura ta’ deroga hija proporzjonata mal-objettivi li jridu jintlaħqu billi hija limitata fiż-żmien u ristretta fl-applikazzjoni billi ma tapplikax għal persuni taxxabbli li jibbenefikaw mill-eżenzjoni għall-impriżi żgħar imsemmija fl-Artikolu 282 tad-Direttiva 2006/112/KE. Barra minn hekk, il-miżura ta’ deroga ma tagħtix lok għal riskju li l-frodi jiċċaqilqu lejn setturi oħra jew lejn Stati Membri oħra.
            
            
               (10)Id-deroga mhux se jkollha effett negattiv fuq l-ammont globali tad-dħul mit-taxxa miġbur fl-istadju tal-konsum finali u mhux se jkollha effett negattiv fuq ir-riżorsi proprji tal-Unjoni li jinġabru mill-VAT, 
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Permezz ta’ deroga mill-Artikolu 218 tad-Direttiva 2006/112/KE, l-Italja hija awtorizzata li taċċetta dokumenti jew messaġġi biss f’format elettroniku bħala fatturi jekk dawn jinħarġu minn persuni taxxabbli stabbiliti fit-territorju Taljan, ħlief dawk il-persuni taxxabbli li jibbenefikaw mill-eżenzjoni għal impriżi żgħar imsemmija fl-Artikolu 282 tad-Direttiva 2006/112/KE. 
            
            
               Artikolu 2
            
            
               Permezz ta’ deroga mill-Artikolu 232 tad-Direttiva 2006/112/KE, l-Italja hija awtorizzata tistipula li l-użu ta’ fatturi elettroniċi maħruġa minn persuni taxxabbli stabbiliti fit-territorju Taljan ma għandux ikun soġġett għall-aċċettazzjoni mir-riċevitur ħlief meta dawk il-fatturi jinħarġu minn persuni taxxabbli li jibbenefikaw mill-eżenzjonijiet għal impriżi żgħar imsemmija fl-Artikolu 282 tad-Direttiva 2006/112/KE.
            
         
         
            
               Artikolu 3
            
            
               L-Italja għandha tinnotifika lill-Kummissjoni bil-miżuri nazzjonali msemmija fl-Artikoli 1 u 2. 
            
            
               F’każ li l-Italja tqis li tkun meħtieġa l-estensjoni tal-miżura, imsemmija fl-Artikoli 1 u 2, hija għandha tippreżenta rapport lill-Kummissjoni fejn tivvaluta l-effettività tal-miżura fil-ġlieda kontra l-evażjoni u l-frodi tal-VAT u fis-simplifikazzjoni tal-ġbir tat-taxxa, flimkien ma’ talba għal estensjoni. Ir-rapport għandu jevlawa wkoll l-impatt tal-miżura fuq il-persuni taxxabbli u, b’mod partikolari, jekk il-miżura żżidx il-piżijiet amministrattivi u l-ispejjeż tagħhom.
            
            
               Artikolu 4
            
            
               Din id-Deċiżjoni għandha tapplika mill-1 ta’ Lulju 2018 sal-31 ta’ Diċembru 2021.
            
            
               Artikolu 5
            
            
               Din id-Deċiżjoni hija indirizzata lir-Repubblika Taljana.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 347, 11.12.2006, p. 1.
               
               
                  
                     (2)
                  
                        
                  https://ec.europa.eu/info/sites/info/files/2017-european-semester-country-specific-recommendations-commission-recommendations-italy.pdf
               
               
                  
                     (3)
                  
                        ĠU L 347, 11.12.2006, p. 1.